मां-बाप से लिपटकर रोने लगे, बोले- हमें जानवरों की तरह रखा जाता था
Russia Ukraine War Update - जंग के दौरान यूक्रेन से अपहरण या डिपोर्ट कर रूस ले जाए गए कई बच्चे शनिवार को अपने परिवार के पास लौट गए। एक लंबे ऑपरेशन के बाद यूक्रेन में 31 बच्चे अपने मां-बाप के पास पहुंचे
जंग के दौरान यूक्रेन से अपहरण या डिपोर्ट कर रूस ले जाए गए कई बच्चे शनिवार को अपने परिवार के पास लौट गए। एक लंबे ऑपरेशन के बाद यूक्रेन में 31 बच्चे अपने मां-बाप के पास पहुंचे। इन बच्चों को जंग के बीच रूस या रूस के कब्जे वाले क्रीमिया में डिपोर्ट कर दिया गया था। कीव पहुंचते से ही मांओं ने अपने बच्चों को गले से लगा लिया।
चार देशों की यात्रा करके यूक्रेन पहुंचे इन बच्चों को बचाने के पीछे NGO ग्रुप सेव यूक्रेन का हाथ है। पिछले एक साल में वो ऐसे 95 बच्चों को रेस्क्यू कर चुका है। महीनों बाद अपने घर लौटे बच्चे अपने माता-पिता से मिलते ही रोने लगे। इस दौरान परिवार वालों की आंखों में भी आंसू थे।
समर कैंप के नाम पर भेजा गया था क्रीमिया
रेस्क्यू किए गए 31 बच्चों में शामिल 13 साल की एक लड़की दशा रक्क ने बताया- पिछले साल जंग शुरू होने के बाद मैं और मेरी बहन रूसी कब्जे वाले खेरसॉन को छोड़कर कुछ हफ्तों के लिए क्रीमिया में एक हॉली-डे कैंप चले गए। कुछ दिन तक वहां रहने के बीद एक दिन रूसी अधिकारियों ने कहा कि बच्चों को ज्यादा समय के लिए रोका जा रहा है। उन्होंने बताया कि हमें कुछ परिवार गोद लेंगे। हमें जैसे ही इसका पता चला तो हम सब रोने लगे और घर वापस भेजे जाने की गुहार लगाने लगे।
पिछले महीने 18 बच्चों को बचाया गया था
दशा की मां ने बताया कि अपने बच्चों को वापस लाने के लिए वो यूक्रेन से पोलैंड, बेलारूस और मॉस्को होते हुए क्रीमिया पहुंची थीं। इस दौरान वो कई रातों तक सो नहीं पाई थीं। क्रीमिया में फेंसिंग के पीछे रोते हुए मासूमों को छोड़ना उनके लिए दुखद था। रूस ले जाए गए बच्चों को बचाने के लिए पांचवां ऑपरेशन चला रहे सेव यूक्रेन NGO ने पिछले महीने भी 18 बच्चों को रेस्क्यू किया था।
कॉकरोच-चूहों के बीच रहते थे बच्चे
कीव पहुंचने के बाद बच्चों ने बताया कि उन्हें कॉकरोच और चूहों के बीच में रखा जाता था। इस दौरान 4-6 महीने तक एक कैंप में रहने के बाद उन्हें दूसरी जगह पर शिफ्ट भी किया जाता था। खेरसॉन से रेस्क्यू की गई एक बच्ची विताली ने कहा- हमें एक अलग बिल्डिंग में बंद कर दिया गया था। वहां हमें जानवरों की तरह रखा जाता था। हमसे कहा गया था कि हमारे परिवार वाले हमें वापस नहीं लेना चाहते हैं।
रूस खारिज करता है किडनैपिंग के आरोप
NGO ग्रुप की हेड मायकोला कुलेबा ने बताया- खारकीव और खेरसॉन से समर कैंप के नाम पर यूक्रेनी बच्चों को क्रीमिया भेज दिया गया था। इनके मां-बाप से जबरदस्ती इन्हें 2-3 हफ्तों के लिए भेजने को कहा गया था। लेकिन समय पूरा होने के बाद भी बच्चों को वापस नहीं भेजा गया। वहीं रूस लगातार बच्चों को किडनैप या डिपोर्ट करने के आरोपों को खारिज करता आया है। उसके मुताबिक इन बच्चों को सुरक्षा के लिहाज से ही परिवार से दूर भेजा गया है।
पुतिन के खिलाफ जारी हुआ था अरेस्ट वारंट
इससे पहले, 17 मार्च को रूसी राष्ट्रपति व्लादिमीर पुतिन के खिलाफ इंटरनेशनल क्रिमिनल कोर्ट (ICC) ने यूक्रेन में वॉर क्राइम के आरोप में अरेस्ट वारंट जारी किया था। उन पर यूक्रेनी बच्चों के अपहरण और डिपोर्टेशन के आरोप लगे हैं। घटना के बाद से रूस भड़का हुआ है। रूस के विदेश मंत्रालय की प्रवक्ता मारिया जखारोवा ने कहा था- कानूनी तौर पर रूस के लिए इस गिरफ्तारी वारंट का कोई मतलब नहीं है, क्योंकि रूस इंटरनेशनल क्रिमिनल कोर्ट की रोम स्टैट्यूट (Rome Statute) का हिस्सा नहीं है।
19 हजार यूक्रेनी बच्चों को डिपोर्ट किया गया
अरेस्ट वारंट जारी करते हुए ICC ने कहा था कि उसके पास यह मानने के लिए उचित आधार है कि पुतिन ने न सिर्फ इन अपराधों को अंजाम दिया, बल्कि इसमें दूसरों की भी मदद की। कोर्ट ने कहा था- पुतिन ने बच्चों के अपहरण को रोकने के लिए अपने अधिकारों का इस्तेमाल नहीं किया। उन्होंने बच्चों को डिपोर्ट करने वाले अन्य लोगों को रोका नहीं, कार्रवाई नहीं की। यूक्रेन के नेशनल डेटाबेस के मुताबिक, 14 महीने से चल रही इस जंग में अब तक करीब 19 हजार बच्चों को डिपोर्ट किया जा चुका है।
ये खबर भी पढ़ें...
पुतिन के खिलाफ इंटरनेशनल कोर्ट का अरेस्ट वारंट:यूक्रेनी बच्चों के अपहरण का अपराधी बताया
इंटरनेशनल क्रिमिनल कोर्ट (ICC) ने रूस के राष्ट्रपति व्लादिमिर पुतिन के खिलाफ गिरफ्तारी वारंट जारी किया है। कोर्ट ने कहा- पुतिन ने यूक्रेन में वॉर क्राइम किए हैं। वो यूक्रेनी बच्चों के अपहरण और डिपोर्टेशन के अपराध के लिए जिम्मेदार हैं। हालांकि, रूस ने युद्ध अपराधों के आरोपों से इनकार किया है। पूरी खबर पढ़ें...
क्या भारत आने पर गिरफ्तार हो सकते हैं पुतिन:ICC ने पुतिन के खिलाफ जारी किया है अरेस्ट वारंट
17 मार्च 2023, इंटरनेशनल क्रिमिनल कोर्ट यानी ICC ने रूस के राष्ट्रपति व्लादिमीर पुतिन के खिलाफ वॉर क्राइम के आरोप में अरेस्ट वारंट जारी किया। इसके अगले ही दिन पुतिन यूक्रेन में मारियोपोल शहर की सड़कों पर घूमते देखे गए। जंग के दौरान इस शहर पर अब रूस का कब्जा है। पुूरी खबर पढ़ें...